Думаю, не памылюся, калі скажу, што пры словах “капітальны рамонт” у многіх мяняецца выраз твару з ціхамірнага на заклапочаны. І не важна, рамантуеш ты сваё жыллё або капітальнага рамонту нарэшце прычакаў шматкватэрны дом, дзе ты маеш жылыя метры. У абодвух выпадках не пазбегнуць пылу, мітусні і некаторай бытавой неўладкаванасці. Але калі ўласны рамонт можна пачаць і не скончыць, а проста спыніць (праз год ці болей), то для так званага жыллёвага фонду тэрміны правядзення капрамонтаў абмяжоўваюцца трыма з паловай — чатырма з паловай месяцамі. Ёсць і дакладны пералік работ, якія выконваюцца без унясення дадатковай аплаты з боку жыхароў, і тых, што могуць быць выкананы за кошт уласнікаў жылых памяшканняў і пры іх жаданні. У прыватнасці, да такіх дадатковых работ адносяцца замена і рамонт электрычнага, газавага, санітарна-тэхнічнага і іншага абсталявання; устаноўка, замена і рамонт прыбораў уліку расходу вады, цеплавой і электрычнай энергіі, газу, у тым ліку тых, што знаходзяцца ў дапаможных памяшканнях; абслугоўванне ўнутрыкватэрнай электраправодкі. Асабліва трэба зазначыць, што ў адпаведнасці з дзеючым заканадаўствам замена вокнаў у кватэрах не ўваходзіць у пералік работ пры капітальным рамонце жыллёвага фонду. Дарэчы, работы па абсталяванні жылых дамоў новымі відамі добраўпарадкавання, скажам, сістэмамі халоднага і гарачага водазабеспячэння, каналізацыяй, газазабеспячэннем і іншымі, адносяцца да мадэрнізацыі будынкаў і збудаванняў, а ў спіс работ, прадугледжаных капрамонтам, не ўваходзяць, патлумачыў рэдакцыі галоўны інжынер Глускага УКП “Жылкамгас” Аляксандр Лугін. Яно і зразумела: пры капрамонце рамантуецца тое, што было ў доме, а з’яўленне новых сістэм і выгод — гэта ўжо мадэрнізацыя. Зрэшты, спіс работ, якія адносяцца да капітальнага рамонту, зацверджаны пастановай Савета Міністраў Рэспублікі Беларусь № 324 ад 21.04.2016.